Það er spennandi fyrir fjölskylduna að fá nýjan hvolp en það vill oft gleymast að það er ekki endilega jafn spennandi fyrir þau dýr sem eru fyrir á heimilinu . Það er ekki hægt að tryggja það að eldri hundinum líki vel við nýja hvolpinn alveg frá upphafi en það er hægt að gera ýmiskonar ráðstafanir til að auka líkurnar á að samskiptin gangi greiðlega fyrir sig . Hundar eru almennt félagslynd dýr en þeir eru samt hver með sinn persónuleika og eins og hjá okkur mannfólkinu þá líkar þeim ekki við alla sem þeir hitta . Þegar nýr hvolpur kemur á heimilið skynjar hundurinn sem fyrir er þetta litla dýr sem ákveðna innrás á sitt yfirráðasvæði og sína fjölskyldu . Hundar hafa sitt eigið tungumál og það er mikilvægt fyrir okkur hundaeigendur að reyna að skilja merkjamál þeirra til að geta betur áttað okkur á því hvernig þeir eiga samskipti sín á milli og til að gera samskipti okkar við hunda árangursríkari . Flest samskipti hunda ganga út á að draga úr líkum á árekstri og þeir hafa mikinn “ orðaforða ” af lempandi merkjum , eða merkjum sem þeir gefa öðrum hundum til að gefa til kynna að þeir vilji vera vinir . Fyrstu dagana og vikurnar getur eldri hundurinn sýnt hvolpinum merki um óánægju með því að urra og glefsa ( sýna tennur en ekki bíta ) í áttina að hvolpinum . Hundar skynja vel aldur annarra hunda og þeir vita að hvolpur er hvolpur . Fullorðnir hundar hafa gjarnan meiri þolinmæði gagnvart hegðun hvolpa og eftir fyrsta áfallið við innrásina á heimilið ( tekur oft um 3 - 5 vikur ) sýna þeir jafnvel of mikla þolinmæði og leyfa hvolpinum að komast upp með ýmislegt sem við viljum ekki að hvolpurinn geri við aðra hunda , eins og til dæmis að glefsa í eyrun , rífa í feldinn og hoppa á eldri hundinn . Hvolpurinn er enn að læra umgengnisreglur og árangursrík samskipti við aðra hunda og þarf á því að halda að honum séu lagðar reglur í samskiptum . Þegar hvolpurinn var að leika sér við gotsystkyn var eina reglan að það væri bannað að meiða hina ( þeir væla ef leikurinn gengur of langt ) en samskipti fullorðinna hunda eru mun flóknari og þeir hafa allskonar reglur um hvað má og hvað má ekki í umgengni við hvorn annan . Þegar eldri hundurinn urrar í áttina að hvolpinum er hann að kenna honum að virða mörk , ekki stela leikföngum , ekki stela mat , ekki hoppa á hausnum á mér , ekki rífa í eyrun á mér og svo framvegis . Til að ná hámarksárangri við kynningu og sambúð hvolps og eldri hunds eru gott að hafa eftirfarandi í huga . Ekki láta hvolpinn og hundinn vera eina saman fyrstu vikurnar . Það þarf að fylgjast með þeim eins og ef um hund og barn væri að ræða . Ef þú sérð að hvolpurinn gengur of nærri eldri hundinum þarftu að stoppa hegðunina með því að beina athygli hans annað eða jafnvel fjarlægja hann í bili . Þannig finnur hvolpurinn að það má ekki gera hvað sem er og eldri hundurinn finnur að þú hefur stjórn á aðstæðum og hann er öruggur . Aðskilnaður Notaðu leikgrindur , barnahlið og jafnvel búr til að aðskilja hvolpinn frá fullorðna hundinum ef leikurinn verður of ærslafullur og eldri hundurinn þarf hvíld . Það getur verið gott ráð að ef þú sérð að eldri hundurinn er orðinn þreyttur og pirraður að hann fái að vera útaf fyrir sig og fá eitthvað að naga , til dæmis fyllt leikfang ( Kong er upplagt í þetta og t.d. hægt að frysta blautmat inni í því ) , nagbein eða hrátt bein . Ef eldri hundurinn er vanur búri getur verið að hann leiti í það til að fá frið frá hvolpinum . Stundum getur líka verið gott að taka hvolpinn til hliðar og setja í leikgrind eða bakvið barnahlið , sérstaklega ef hann er búinn að vera lengi að leika sér og þarf hvíld . Hvolpar hafa mikla svefnþörf og eins og með börnin þarf fullorðna fólkið stundum að hafa vit fyrir þeim og stoppa leikinn fyrir hvíldartíma . Refsingar og verðlaun Ég mæli með því að nota aldrei skammir í svona tilvikum þar sem þær vekja upp neikvæðar tilfinningar hjá bæði hvolpinum og eldri hundinum og hjálpar ekki til að þeir verði vinir . Notaðu frekar verðlaun , bæði fyrir hvolpinn og eldri hundinn þegar þú sérð að samskiptin eru góð . Ef hvolpurinn nálgast eldri hundinn rólega og sá eldri urrar ekki , verðlaunaðu það . Láttu þá setjast niður báða og verðlaunaðu þá fyrir það og svo framvegis . Ef þú finnur að þú hefur mikla tilhneigingu til að skamma annaðhvort hvolpinn eða eldri hundinn þá er þörf á að nota meira hvolpagrindur , hlið og búr til að aðskilja þá þar til samskiptin batna . Það er vanalega engin hætta á því að eldri hundur bíti hvolp , nema í þeim tilvikum þar sem eldri hundurinn hefur sögu um árásarhneigð gagnvart öðrum hundum og hefur bitið áður . Einnig ef þú sérð að hvolpurinn vælir undan eldri hundinum og sá eldri hættir ekki eða bakkar þegar það gerist . Ef þú ert í þeim sporum mæli ég með að aðskilja þá strax og reyna aftur síðar . Fá jafnvel í kjölfarið einkaviðtali við góðan hundaþjálfara ef vandamálið lagast ekki . Góð sambúð Eftir nokkrar vikur muntu taka eftir því að samskiptin batna til muna og það er afar sjaldgæft að ekki takist að venja hunda saman . Kannski verða þeir ekki bestu vinir en geta að minnsta kosti búið saman í sátt og samlyndi .